Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat Yhdistyneiden kansakuntien yleiskokouksen kesäkuussa 1997 Agenda 21:n tarkistamisesta pidettävä erityisistunto (AKT-EU/2110/97/lopull.)

AKT-EU-edustajakokous, joka

kokoontui Brysselissä 17. 20. maaliskuuta 1997,

ottaa huomioon Rion ympäristö- ja kehityskonferenssin tuloksista sekä aavikoitumisesta 1. lokakuuta 1992 antamansa päätöslauselmat,

ottaa huomioon Luxemburgissa 26. syyskuuta 1996 annetun päätöslauselman pienistä saarivaltioista, ilmastonmuutoksesta ja ympäristöstä,

on tietoinen komission tiedonannosta, jossa vahvistetaan yhteisen ohjelman suuntaviivat Euroopan unionin valmistautumiseksi New Yorkissa kesäkuussa 1997 järjestettävään Agenda 21:n tarkistamista koskevaan Yhdistyneiden kansakuntien yleiskokouksen erityisistuntoon, sekä Yhdistyneiden kansakuntien Riossa 1992 järjestetyn ympäristö- ja kehityskonferenssin tuloksista,

A. ottaa huomioon, että tällä hetkellä Agenda 21:n täytäntöönpano jättää paljon toivomisen varaa myös Euroopan unionin jäsenvaltioissa sekä AKT-maissa,

B. on tietoinen teollisuusmaiden ja kehitysmaiden vuoden 1992 Rion konferenssista lähtien asettamista erilaisista ensisijaisista tavoitteista erityisesti ympäristönsuojelua sekä taloudellista ja sosiaalista kehitystä koskevissa kysymyksissä,

C. korostaa, että teollisuusmaiden myöntämät varat etelän maiden kanssa harjoitettavaan taloudelliseen yhteistyöhön olivat vuonna 1995 alempana kuin koskaan ja laskivat vuosina 1992 1995 reaaliluvuin ilmaistuna 14 prosenttia, ja että mikään ei viittaa näiden varojen kasvuun tulevina vuosina;

1. Panee tyytyväisenä merkille, että on kutsuttu koolle Yhdistyneiden kansakuntien yleiskokouksen erityisistunto, joka pidetään New Yorkissa kesäkuussa 1997 Agenda 21:n tarkistamisesta;

2. Kehottaa Euroopan unionin ja AKT-maiden valtion ja hallitusten päämiehiä osallistumaan mainittuun istuntoon, jotta ympäristö- ja kehityskysymykset saisivat tarvitsemaansa suurta julkista huomiota;

3. Toivoo, että AKT-maiden ja Euroopan unionin jäsenvaltioiden hallitukset onnistuvat tässä istunnossa tekemään mahdollisimman laaja-alaista yhteistyötä, puolustamaan yhteisiä kantoja ja saamaan aikaan sisältörikkaan ja toimivan sopimuksen Rion konferenssin jatkotoimenpiteistä yhdessä Yhdistyneiden kansakuntien toteutettavien jatkotoimien kanssa;

4. Kehottaa komissiota ja Euroopan unionin jäsenvaltioiden ja AKT-maiden hallituksia määrittelemään pikaisesti kestävän kehityksen ohjelman ja toteuttamaan sen asianmukaisella tavalla;

5. Panee merkille, että teollisuusmaat eivät noudata Rion konferenssissa päätettyjä velvoitteita kehitysmaiden taloudellisesta tukemisesta, kehottaa Euroopan unionia suorittamaan nämä velvollisuutensa ja painostamaan muita teollisuusmaita, jotta myös ne tehostavat taloudellista tukitoimintaansa;

6. Kannustaa voimakkaasti kyseiseen istuntoon osallistuvia sopimaan Agenda 21:n uudesta tarkistamisesta viiden vuoden kuluttua, jotta se säilyisi jatkossakin dynaamisena;

7. Korostaa paikallisten ja alueellisten viranomaisten merkitystä Agenda 21:n täytäntöönpanossa ja pyytää, että kansalaisjärjestöt ja muut kansalaisyhteiskunnan sektorit osallistuvat laajamittaisesti Rion konferenssin seurantaprosessiin;

8. Panee merkille ympäristönäkökulman kasvaneen merkityksen kehitysyhteistyöpolitiikassa, mikä käy ilmi myös neljännestä Lomén yleissopimuksesta, mutta valittaa sitä, että se jää usein aikomuksien ja onttojen lupausten asteelle, sekä kannattaa ympäristönsuojeluun suunnattujen toimien ja ohjelmien tehostamista;

9. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden kansakuntien pääsihteerille, kesäkuussa 1997 pidettävälle Agenda 21:n tarkistamista käsittelevälle Yhdistyneiden kansakuntien yleiskokouksen erityisistunnolle sekä Lomén allekirjoittajavaltioiden hallituksille.